Poliisi vei väärin ammutun hirven ja tekovälineen pois. Oikeus tuomitsi lappilaisen miehen koviin sakkoihin.

Varttuneen miehen kärsivällisyys petti viime syksyn hirvijahdissa Lapissa.

Metsästyksenjohtaja kaatoi hirven suoraan pakettiautosta, kun oli ymmärtänyt metsästyslain väärin.

Kivääri tuomittiin toistaiseksi takavarikkoon. Metsästyskieltoon mies ei toistaiseksi joudu.

Pakettiauto ei käy metsästysvälineeksi hirvijahdissa. Arkistokuva, ei liity tapaukseen. JUKKA RITOLA/AL

Lappilaista hirviporukkaa luotsannut metsästyksenjohtaja teki huolimattomuuttaan pahan virhearvion marraskuussa 2017.

Väärin ammuttu uroshirvi johti poliisin esitutkintaan ja syyttäjän kautta aina oikeuden pöydälle asti. Vuonna 1944 syntynyt mies tuomittiin Lapin käräjäoikeudessa tuntuvaan 60 päiväsakkoon metsästysrikoksesta. Tuomio ei ole lainvoimainen.

Mies ajoi yksityisellä tiellä pakettiautoa, kun näki äkkiä hirvilauman seisomassa tien lähellä. Myönnetyn teonkuvauksen mukaan etäisyyttä oli 20-30 metriä.

Metsästyksenjohtaja päätti toimia välittömästi. Hän pysäytti auton, kaivoi kivääripussin ja otti aseen esiin. Mies latasi aseen, avasi auton oven ja ampui yhden aikuisen uroshirven.

Miehen lupa-asiat olivat kunnossa niin aseen kuin metsästysoikeuden osalta. Hirviporukalla oli myös pyyntilupa.

Sadan metrin sääntö

Ampuja oli kuitenkin ymmärtänyt metsästyslain väärin. Lain mukaan riistaeläintä ei saa ampua moottoriajoneuvosta tai sen suojasta sataa metriä lähempänä kohdetta. Määräys koskee tilanteita, joissa laukaus ammutaan välittömästi pysäyttämisen jälkeen.

Myös vene on kielletty ampuma-alusta, jos moottori on käynnissä.

– Lainkohdan esitöiden mukaan varsinkin metsäteillä on autolla helppo päästä lähelle riistaeläintä, joka oleskelee tien läheisyydessä. Jotta metsästys ei olisi liian yksinkertaista, ehdotettiin säädettäväksi, että riistaeläintä ei saisi ampua [yllä olevin perustein], oikeus taustoittaa.

Kun tilanne selvisi muille paikalla olijoille, poliisi tuli selvittämään tapausta. Partio takavarikoi kuolleen hirven ja myi sen huutokaupassa. Metsästyksenjohtaja oli ehtinyt jo suolistaa ruhon. Myös miehen hirvikivääri joutui takavarikkoon.

Mies kertoi oikeudessa, että oli sekoittanut lainkohdan kelkoista annettuun määräykseen. Oikeus katsoi, että teossa oli kyse tahallisuuden sijaan törkeästä huolimattomuudesta. Tuomion mukaan miehen olisi kuitenkin pitänyt olla perillä metsästyslaista - erityisesti sen takia, että hän toimi hirviporukan metsästyksenjohtajana.

Syyttäjä vaati miestä pantavaksi metsästyskieltoon. Oikeus päästi iäkkään miehen tästä rangaistuksesta, sillä teko ei ollut kokonaisuutena arvioiden ilmeisen piittaamaton. Myöskään rikoksen uusimisriskiä ei oikeuden mukaan ollut olemassa.

Tarkennus kello 12.45: Sadan metrin sääntö pätee tilanteissa ”välittömästi ajoneuvon pysäyttämisen jälkeen”, ei yleisluontoisesti.